**IMPOZITUL ŞI TAXA PE TEREN-RESURSĂ FINANCIARĂ PROPRIE A BUGETELOR LOCALE**

***Rezumat:***

*Veniturile bugetelor locale au o structură complexă iar în cadrul acesteia o importanţă deosebită o prezintă veniturile proprii deoarece reflectă capacitatea autorităţilor administraţiei pubice locale de a acoperi cheltuielile prevăzute în bugetul local fără să apeleze la transferuri de la bugetul de stat. Prin urmare creşterea veniturilor proprii ar trebui să constituie principala preocupare a autorităţilor locale. În cadrul articolului de faţă ne propunem studiul locului şi rolului pe care îl are în cadrul bugetelor locale din România „Impozitul şi taxa pe teren”. În prima parte a lucrării am prezentat trăsăturile definitorii şi elementele tehnice ale acestei obligaţii fiscale punând un accent deosebit pe aşezarea şi modul de calcul.*

*Cercetarea continuă cu analiza cantitativă a indicatorului bugetar „Impozitul şi taxa pe teren” pe baza datelor existente în Anuarul Statistic al României şi pune în evidenţă locul pe care îl ocupă aceste venituri în cadrul resurselor financiare locale din România.*

Cuvinte cheie: buget local, impozit, taxă, teren, resurse financiare, venituri locale

Clasificare JEL: H 71, H 83

**1. INTRODUCERE**

Susţinerea autonomiei locale prin mijloace economice şi financiare este motivată prin mai multe argumente dintre care unul considerat important este faptul că în prezent administraţiile publice locale au potenţial care nu este integral valorificat, gradul de autofinanţare fiind relativ scăzut. Astfel, este foarte important să se construiască un cadru fiscal ce dispune de elasticitatea necesară pentru a permite o adaptare permanentă la schimbările care intervin în economie şi care să conducă la o reducere progresivă a restricţiilor impuse autorităţilor locale în probleme de gestiune a finanţelor locale (Cigu, 2001, 2011).

Obiectivele propuse în cadrul cercetării sunt în principal două. Primul obiectiv este studierea locului și rolului impozitului şi taxei pe teren în cadrul bugetelor locale din România iar al doilea obiectiv este identificarea și propunerea de soluții pentru o creștere semnificativă a încasărilor din impozitul şi taxa pe teren în bugetele locale din România.

Lucrarea combină elementele cercetării fundamentale cu cele ale cercetării aplicative. Astfel, în cadrul cercetării fundamentale am analizat cadrul conceptual privind impozitul și taxa pe teren, precum şi aşezarea și plata acestora.

În cadrul cercetării aplicative am utilizat metoda analizei cantitative a indicatorului bugetar „Impozitul şi taxa pe teren”, pe baza datelor din Anuarul statistic al României din perioada 2009-2018 cu scopul scoaterii în evidenţă a locului şi rolului pe care acest impozit îl are în veniturile publice locale din România pentru a putea formula câteva soluții pentru a crește veniturile din această sursă la bugetele locale.

**2. TRĂSĂTURI DEFINITORII ŞI ELEMENTELE TEHNICE ALE IMPOZITULUI/TAXEI PE TEREN**

Impozitul pe teren, cunoscut și sub denumirea de impozitul funciar, reprezintă unul din cele mai vechi impozite, perceput de la primele forme de organizare statală. În cazul impozitului funciar, la determinarea sumei datorate statului, se pornea de la suprafața terenurilor, numărul animalelor de muncă și numărul plugurilor utilizate în vederea lucrării pământului, mărimea arenzii, prețul pământului, etc., fără a se lua în considerare producția obținută, venitul realizat sau cheltuielile de producție. Un pas înainte în stabilirea impozitului funciar l-a constituit introducerea cadastrului. Acesta reprezintă atât acțiunea de descriere a suprafețelor de teren și a bunurilor funciare din fiecare localitate în parte, cu menționarea veniturilor pe care le produc, cât și registrele în care figurează contribuabilii și averile lor, pe baza cărora se stabileau impozitele directe (Matei et al., 2013).

**2.1. SUBIECTELE IMPUNERII**

Conform legislaţiei actuale1, orice persoană care are în proprietate teren situat în România datorează pentru acesta un impozit anual, exceptând cazurile în care legea prevede altfel.

Pentru terenurile proprietate publică sau privată a statului ori a unităților administrativ-teritoriale, concesionate, închiriate, date în administrare ori în folosință, după caz, oricăror entități, altele decât cele de drept public, se stabilește taxa pe teren, care se datorează de concesionari, locatari, titulari ai dreptului de administrare sau de folosință, după caz, în condiții similare impozitului pe teren. În cazul transmiterii ulterioare altor entități a dreptului de concesiune, închiriere, administrare sau folosință asupra terenului, taxa se datorează de persoana care are relația contractuală cu persoana de drept public.

Aşadar, subiectul impozitului pe teren este, în principiu, orice persoană fizică sau juridică care are în proprietate un teren situat în România iar subiectul taxei pe teren este utilizatorul unui teren pentru terenurile proprietate publică sau privată a statului ori a unităților administrativ-teritoriale folosite în cadrul unei concesiuni sau a unui contract de închiriere, date în administrare ori în folosință.

În cazul terenului care este deținut în comun de două sau mai multe persoane, fiecare proprietar datorează impozit pentru partea din teren aflată în proprietatea sa. În cazul în care nu se pot stabili părțile individuale ale proprietarilor în comun, fiecare proprietar în comun datorează o parte egală din impozitul pentru terenul respectiv.

Codul fiscal român prevede scutiri şi reduceri de la plata impozitului şi taxei pe teren care pot fi grupate în două categorii şi anume (Şaguna and Şova):

a) scutiri de la plata impozitului/taxei pe teren legale (art. 464 alin.1);

b) scutiri şi reduceri de la plata impozitului/taxei pe teren administrative.

Consiliile locale pot hotărî să acorde scutirea sau reducerea impozitului/taxei pe teren datorate pentru anumite categorii de terenuri prevăzute de art. 464 alin.2 din Codul fiscal. În această situaţie scutirea sau reducerea de la plata impozitului/taxei pe teren se aplică începând cu data de 1 ianuarie a anului următor celui în care persoana îndreptăţită depune documentele justificative.

Legea prevede că impozitul pe terenurile aflate în proprietatea persoanelor fizice și juridice care sunt utilizate pentru prestarea de servicii turistice cu caracter sezonier, pe o durată de cel mult 6 luni în cursul unui an calendaristic, se reduce cu 50%. Reducerea se aplică în anul fiscal următor celui în care este îndeplinită această condiție (Codul fiscal, art. 464 alin.4).

**2.2. STABILIREA ŞI PERCEPEREA IMPOZITULUI/TAXEI PE TEREN**

Impozitul pe teren se stabilește luând în calcul numărul de metri pătrați de teren, rangul localității în care este amplasat terenul, zona și categoria de folosință a terenului, conform încadrării făcute de Consiliul Local.

În cazul terenurilor care fac obiectul unor contracte de concesiune, închiriere, administrare sau folosință ce se referă la perioade mai mari de o lună, taxa pe teren se stabilește proporțional cu numărul de luni pentru care este constituit dreptul de concesiune, închiriere, administrare ori folosință. Pentru fracțiunile mai mici de o lună, taxa se calculează proporțional cu numărul de zile din luna respectivă. În cazul terenurilor care fac obiectul unor contracte de concesiune, închiriere, administrare sau folosință ce se referă la perioade mai mici de o lună, taxa pe teren se datorează proporțional cu numărul de zile sau de ore prevăzute în contract. Pe perioada în care pentru un teren se plătește taxa pe teren, nu se datorează impozitul pe teren.

În cazul în care pentru o suprafață de teren proprietate publică sau privată a statului ori a unității administrativ-teritoriale se datorează impozit pe teren, iar în cursul unui an apar situații care determină datorarea taxei pe teren, diferența de impozit pentru perioada pe care se datorează taxa se compensează sau se restituie contribuabilului în anul fiscal următor.

În cazul unui teren amplasat în intravilan, înregistrat în Registrul Agricol la categoria de folosință terenuri cu construcții, impozitul/taxa pe teren se stabilește prin înmulțirea suprafeței terenului, exprimată în hectare, cu suma pe hectar corespunzătoare zonei, iar acest rezultat se înmulțește și cu un coeficient de corecție prevăzut de lege astfel:

**Tabel nr. 1 Nivelurile impozitului/taxei pe teren cu construcţii, pe ranguri de localități**

|  |  |  |  |  |  |  |
| --- | --- | --- | --- | --- | --- | --- |
| **Zona din cadrul localității** | **Nivelurile impozitului/taxei, pe ranguri de localități -lei/ha-** | | | | | |
|  | 0 | I | II | III | IV | V |
| A | 8.282- 20.706 | 6.878- 17.194 | 6.042- 15.106 | 5.236- 13.090 | 711- 1.788 | 569- 1.422 |
| B | 6.878- 17.194 | 5.199- 12.998 | 4.215- 10.538 | 3.558- 8.894 | 569- 1.422 | 427-1.068 |
| C | 5.199- 12.998 | 3.558- 8.894 | 2.668- 6.670 | 1.690- 4.226 | 427- 1.068 | 284- 710 |
| D | 3.558- 8.894 | 1.690- 4.226 | 1.410- 3.526 | 984- 2.439 | 278- 696 | 142-356 |

*Sursa: Legea nr. 227/2015 privind Codul fiscal, art. 465, alin. 2*

În perioada 1 ianuarie 2016 – 31 decembrie 2017, conform prevederilor legale2 intrate în vigoare prin noul Cod fiscal, pentru terenul amplasat în intravilan, înregistrat la registrul agricol la altă categorie de folosință decât cea de terenuri cu construcții, în suprafață de până la 400 metri pătrați, inclusiv, impozitul/taxa pe teren se stabilea prin înmulțirea suprafeței terenului, exprimată în hectare, cu sumele prevăzute de Codul fiscal, și aprobate prin hotărâre de consiliu local, pentru terenurile amplasate în intravilan, având categoria de folosință „terenuri cu construcții”. Această dispoziţie legală a fost abrogată deoarece s-a constatat că este incorectă impozitarea primilor 400 de metri pătrați a terenurilor situate în intravilan și aflate, de fapt, în categoria terenurilor agricole ceea ce avea ca rezultat plata unor impozite/taxe pe teren njustificat de mari.

În cazul unui teren amplasat în intravilan, înregistrat în registrul agricol la altă categorie de folosință decât cea de terenuri cu construcții, impozitul/taxa pe teren se stabilește prin înmulțirea suprafeței terenului, exprimată în hectare, cu suma corespunzătoare în tabelul de mai jos iar acest rezultat se înmulțește cu coeficientul de corecție corespunzător prevăzut de Codul fiscal.

**Tabel nr. 2 Nivelurile impozitului/taxei pe teren amplasat în intravilan**

|  |  |  |  |  |  |
| --- | --- | --- | --- | --- | --- |
| **Nr. Crt.** | **Zona**  **Categoria de folosință** | **A** | **B** | **C** | **D** |
| 1 | Teren arabil | 28 | 21 | 19 | 15 |
| 2 | Pășune | 21 | 19 | 15 | 13 |
| 3 | Fâneață | 21 | 19 | 15 | 13 |
| 4 | Vie | 46 | 35 | 28 | 19 |
| 5 | Livadă | 53 | 46 | 35 | 28 |
| 6 | Pădure sau alt teren cu vegetație forestieră | 28 | 21 | 19 | 15 |
| 7 | Teren cu ape | 15 | 13 | 8 | 0 |
| 8 | Drumuri și căi ferate | 0 | 0 | 0 | 0 |
| **9** | Teren neproductiv | 0 | 0 | 0 | 0 |

*Sursa: Legea nr. 227/2015 privind Codul fiscal, art. 465, alin. 4*

În cazul unui teren amplasat în extravilan, impozitul/taxa pe teren se stabilește prin înmulțirea suprafeței terenului, exprimată în hectare, cu suma corespunzătoare prevăzută în următorul tabel, înmulțită cu coeficientul de corecție corespunzător:

**Tabel nr. 3 Nivelurile impozitului/taxei pe teren amplasat în extravilan**

|  |  |  |
| --- | --- | --- |
| Nr. Crt. | **Categoria de folosință** | **Impozit**  **(lei)** |
| 1 | Teren cu construcții | 22-31 |
| 2 | Teren arabil | 42-50 |
| 3 | Pășune | 20-28 |
| 4 | Fâneață | 20-28 |
| 5 | Vie pe rod, alt decât cea prev. La nr. Crt.5.1 | 48-55 |
| 5.1 | Vie până la intrarea pe pod | 0 |
| 6 | Lavadă pe rod, alta decât cea prev. La nr. Crt. 6.1 | 48-56 |
| 6.1 | Livadă până la intrarea pe rod | 0 |
| 7 | Pădure sau alt teren cu vegetație forestieră, cu excepția celui prev. La nr. Crt. 7.1 | 8-16 |
| 7.1 | Pădure în vârstă de până la 20 de ani și pădure cu rol de protecție | 0 |
| 8 | Teren cu apă, altul decât cel cu amenajări piscicole | 1-6 |
| 8.1 | Teren cu amenajări piscicole | 26-34 |
| 9 | Drumuri și căi ferate | 0 |
| 10 | Teren neproductiv | 0 |

*Sursa: Legea nr. 227/2015 privind Codul fiscal, art. 465, alin. 7*

În cazul terenurilor aparținând cultelor religioase recunoscute oficial în România și asociațiilor religioase, precum și componentelor locale ale acestora, cu excepția suprafețelor care sunt folosite pentru activități economice, valoarea impozabilă se stabilește prin asimilare cu terenurile neproductive.

Înregistrarea în registrul agricol a datelor privind clădirile și terenurile, a titularului dreptului de proprietate asupra acestora, precum și schimbarea categoriei de folosință se pot face numai pe bază de documente, anexate la declarația făcută sub semnătura proprie a capului de gospodărie sau, în lipsa acestuia, a unui membru major al gospodăriei. Nivelul impozitului/taxei pe teren pentru care legea prevede un nivel minim şi unul maxim se stabilește prin hotărâre a consiliului local. La nivelul municipiului București, această atribuție revine Consiliului General al Municipiului București.

**2.3. PLATA IMPOZITULUI ŞI TAXEI PE TEREN**

Impozitul pe teren, precum și taxa pe teren se datorează către bugetul local al comunei, al orașului sau al municipiului în care este amplasat terenul. În cazul municipiului București, impozitul și taxa pe teren se datorează către bugetul local al sectorului în care este amplasat terenul.

Impozitul pe teren se plătește anual, în două rate egale, până la datele de 31 martie și 30 septembrie inclusiv. Pentru plata cu anticipație a impozitului pe teren, datorat pentru întregul an către contribuabili, până la 10%, stabilită prin hotărâre a consiliului local. La nivelul municipiului București, această atribuție revine Consiliului General al Municipiului București.

Impozitul pe teren, datorat aceluiași buget local de către contribuabili, persoane fizice și juridice, de până la 50 lei inclusiv, se plătește integral până la primul termen de plată.

În cazul contractelor de concesiune, închiriere, administrare sau folosință, care se referă la perioade mai mari de o lună, taxa pe teren se plătește lunar, până la data de 25 inclusiv a lunii următoare fiecărei luni din perioada de valabilitate a contractului, de către concesionar, locatar, titularul dreptului de administrare sau de folosință.

În cazul contractelor care se referă la perioade mai mici de o lună, persoana juridică de drept public care transmite dreptul de concesiune, închiriere, administrare sau folosință colectează taxa pe teren de la concesionari, locatari, titularii dreptului de administrare sau de folosință și o varsă lunar, până la data de 25 inclusiv a lunii următoare fiecărei luni din perioada de valabilitate a contractului Potrivit prevederilor legale3 pentru terenul agricol nelucrat timp de 2 ani consecutiv, consiliul local poate majora impozitul pe teren cu până la 500%, începând cu al treilea an, în condițiile stabilite prin hotărâre a consiliului local. Aceeaşi majorare se poate aplica şi pentru terenurile neîngrijite, situate în intravilan

**3. ANALIZA DINAMICII IMPOZITULUI ŞI TAXEI PE TEREN ÎN CADRUL BUGETELOR LOCALE DIN ROMÂNIA**

Pentru a evidenţia locul şi rolul impozitului şi taxei pe teren în cadrul veniturilor bugetelor locale din România vom realiza un studiu al dinamicii încasărilor dar şi a ponderilor pe care le deţin aceste resurse financiare locale în cadrul bugetului centralizat al unităţilor administrativ teritoriale din România. În acest scop vom utiliza datele prezentate în Anuarul Statistic al României şi care sunt centralizate în tabelul care urmează.

**Tabel nr. 4 Evoluţia încasărilor şi a ponderii impozitului/taxei pe teren în bugetele locale din România în perioada 2008-2017**

**milioane lei**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2008** | **2009** | **2010** | **2011** | **2012** | **2013** | **2014** | **2015** | **2016** | **2017** |
| **Venituri totale** | 43629,1 | 43526,1 | 43922,2 | 44803,9 | 45419,3 | 48092,6 | 53666,2 | 61462,9 | 59518,1 | 62782,1 |
| **Impozit/taxă pe teren** | 743,2 | 736,2 | 889,6 | 917,7 | 946,7 | 1093,7 | 1139,6 | 1158,4 | 1408,5 | 1501,9 |
| **Pondere impozit/taxă pe teren în totalul veniturilor bugetelor locale (%)** | 1,70 | 1,69 | 2,02 | 2.04 | 2,08 | 2,27 | 2,12 | 1,88 | 2,36 | 2,39 |

*Sursa: Prelucrare proprie după Anuarul Statistic al României 2009-2018*

Din tabelul de mai sus reiese faptul că în perioada 2008-2017 veniturile încasate de autorităţile publice locale din România cu titlul de impozit şi taxa pe teren au crescut de la 743,2 milioane lei în anul 2008 la 1501,9 milioane lei în anul 2017. Se remarcă faptul că veniturile din impozitul/taxa pe teren încasate la bugetele locale în această perioadă s-au dublat în expresie nominală. În ceea ce privește impozitul și taxa pe terenul intravilan, Legea 227/2015 privind Codul fiscal a adus modificări importante, care au determinat o creștere semnificativă a veniturilor din aceste impozite și taxe, în anul 2016 față de anul 2015 (creştere de aproximativ 22%). Se pare că modificările cu privire la impozitul/taxa pe terenul intravilan, deși au avut un impact pozitiv asupra veniturilor bugetelor locale, au fost dificil de suportat de către contribuabili, deoarece legiuitorul a înlăturat unele dintre ele în anul 2017, când s-a renunțat la calcularea impozitului și taxei pe terenul intravilan, în suprafață de până la 400 m2 înregistrat în registrul agricol la altă categorie de folosință decât cea de terenuri cu construcții, prin asimilarea categoriei de folosință respective cu cea de terenuri cu construcții. Cu toate acestea a rămas în vigoare modificarea legislativă din anul 2015 cu privire la impozitarea terenurilor acoperite de construcții, fapt care a determinat o creștere a veniturilor din impozitul și taxa pe teren.

Se impune de asemenea observaţia că veniturile mobilizate la bugetele locale din impozitul/taxa pe teren ocupă o pondere foarte redusă în totalul veniturilor bugetelor locale din România, fapt ilustrat în graficul de mai jos.

0

10000

20000

30000

40000

50000

60000

70000

2008

2009

2010

2011

2012

2013

2014

2015

2016

2017

**An**

**Milioane lei**

Venituri totale

Impozitul/taxa pe teren

**Fig. nr. 1 Evoluţia veniturilor totale şi a impozitului/taxei pe teren încasate la bugetele locale din România în perioada 2008-2017**

(Tabelul nr. 4) şi (Figura nr. 1) ne arată faptul că ponderea cea mai ridicată a impozitului/taxei pe teren în totalul veniturilor bugetelor locale din România s-a înregistrat în anul 2017 (2,39%) iar cea mai scăzută în anul 2009 (1,69%). Observăm că aplicarea noului Cod fiscal de la data de 1 ianuarie 2016 a determinat creşterea acestei ponderi la 2,36% comparativ cu anul precedent (2015) când înregistrăm o pondere de 1,88%.

În opinia noastră (Ichim, 2018), prin menţinerea la un nivel scăzut a bazei de impozitare, statul oferă protecţie socială tuturor proprietarilor fără a ţine seama de venituri şi categoria socială din care face parte. Este posibil ca în aceeaşi localitate, proprietarul unui teren scump să plătească un impozit mai mic decât proprietarul unui teren ieftin. Pe de altă parte dacă ar creşte impozitul pe teren s-ar crea premisele reducerii unor impozite care afectează direct venitul persoanelor fizice. Se ajunge în situaţia ca o persoană cu un salariu mai mare dar fără proprietăţi să contribuie la bugetul general consolidat cu o sumă foarte mare comparativ cu o persoană cu un venit mic dar care deţine o proprietate foarte scumpă.

În cazul impozitului şi taxei pe teren ar fi necesar să se lărgească baza de impunere care să fie stabilită în funcţie de destinaţia/folosinţa dar şi în funcţie de valoarea de piaţă a terenului. Pentru creşterea încasărilor din impozitul şi taxa pe teren la bugetele locale trebuie să avem în vedere extinderea înregistrării terenurilor în registrele de cadastru dar şi acordarea unui număr redus de scutiri fiscale punctuale.

**4. CONCLUZII**

Impozitul pe teren cunoscut și sub denumirea de impozitul funciar, reprezintă unul din cele mai vechi impozite, perceput de la primele forme de organizare statală şi este datorat de orice persoană care are în proprietate teren situat în România. Pentru terenurile proprietate publică sau privată a statului ori a unităților administrativ-teritoriale, concesionate, închiriate, date în administrare ori în folosință, după caz, oricăror entități, altele decât cele de drept public, se stabilește taxa pe teren, care se datorează de concesionari, locatari, titulari ai dreptului de administrare sau de folosință, după caz, în condiții similare impozitului pe teren. Impozitul şi taxa pe teren se stabilește luând în calcul numărul de metri pătrați de teren, rangul localității în care este amplasat terenul, zona și categoria de folosință a terenului, conform încadrării făcute de Consiliul Local.

Sumele încasate la bugetele locale care provin din Impozitul şi taxa pe teren fac parte din categoria veniturilor proprii ale bugetelor locale alături de impozitul/taxa pe clădiri, ambele depinzând de gradul de dezvoltare al unităţilor administrativ teritoriale şi de nivelul veniturilor locuitorilor.

Analiza indicatorului bugetar „Impozitul şi taxa pe teren” pe baza datelor existente în Anuarul Statistic al României ne arată faptul că aceste venituri proprii care se mobilizează la bugetele locale ocupă o pondere foarte redusă în totalul veniturilor bugetelor locale care gravitează în jurul valorii de 2% ceea ce ne sugerează faptul că este necesară regândirea actualului sistem de impozitare a terenurilor care se aplică în ţara noastră. Constatăm că utilizarea propriilor resurse din impozitare, mai ales a celor din impozitarea proprietăţilor, nu este exploatată pe deplin.

Pentru a creşte sumele încasate din impozitul/taxa pe teren la bugetele locale propunem următoarele soluţii: lărgirea bazei de impunere care să fie stabilită în funcţie de destinaţia/folosinţa dar şi în funcţie de valoarea de piaţă a terenului, extinderea înregistrării terenurilor în registrele de cadastru dar şi acordarea unui număr redus de scutiri fiscale punctuale.

. *Endnotes:*

*1Legea nr. 227/2015 privind codul fiscal cu modificările și completările ulterioare, art. 463;*

*2 Legea nr.227/2015 privind codul fiscal cu modificările și completările ulterioare, art. 465 alin. 2 şi 21;*

*3 Legea nr. 227/2015 privind Codul fiscal cu modificările și completările ulterioare, art. 489 alin. 4-8*

**BIBLIOGRAFIE**

1. Cigu, Elena, (2011). *Finanţe publice locale – rolul lor în întărirea autonomiei unităţilor administrativ-teritoriale,* Tehnopress Publishing House
2. Ichim, Cristinel, (2018), *Tax and Income Tax on Buildings- Income Source for Local Budgets,* Volumul "Strategies and Development Policies of Territories. International, Country Region, City Location Challenges" Lumen Publishing House Iaşi
3. Matei, Gheorghe, Drăcea, Marcel, Drăcea, Raluca, Mitu, Narcis Eduard*,*(2013) *Finanțe publice. Teorie, grile, aplicații*, Editura Universitaria, Craiova
4. Şaguna, Dan Drosu, Şova, Dan, (2011), *Drept fiscal*, Editura C.H. Beck, Bucureşti 2011
5. Parlamentul României (2015), Legea nr. 227/2015 privind Codul fiscal publicată în Monitorul Oficial nr. 688 din 10 septembrie 2015, cu modificările şi completările ulterioare
6. Romanian Statistical Yearbook 2009-2018